
Introducere 


În rostogolirea anilor, evenimentele istorice curg asemenea apei unui 
râu şi, după cum niciodată nu te scalzi în undele aceleiaşi ape curgătoare, 
la fel sunt şi evenimentele istorice: irepetabile. 

Pentru a le înțelege încărcătura istorică, e necesar un recul, o anume 
depărtare de desfăşurarea lor rapidă sau înceată. În al doilea rând, pentru 
a le sesiza sensul, trebuie să-ți însuşeşti sufletul sau starea de spirit a epo- 
cii în care ele au avut loc. 

Adresându-mă în acest moment unui auditoriu care, în cea mai mare 
parte, nu se născuse pe când noi, cei mai în vârstă, trăiam evenimentele pe 
care le aniversăm, cred că e necesar să ne însuşim ambele condiţii cerute 
pentru decodificarea sensului istoriei mai recente de la noi. 

Istoria, aşa cum este, a fost şi rămâne mater et magistra vitae. Ea ne 
învaţă că, adesea, în timp ce ea se vremuieşte, din cauza îmbătrânirii lumii, 
credința în Dumnezeu se întunecă, iar moravurile societății se moleşesc; 
ne mai învață că, în timp ce fervoarea vieţii se vlăguieşte, deoarece la zgura 
vremuirii vremurilor se adaugă rugina viciilor, cu toate acestea, Dumne- 
zeu, care conduce istoria omenirii proniind-o permanent, în misterul îndu- 
rării sale, ridică noi personalități, îngrijindu-se astfel prin ele atât de întă- 
rirea credinței, cât şi de reformarea moravurilor societăţii. 

Evenimentele şi personalitățile la care mă voi referi în acest articol repre- 
zintă, de fapt, trei stări de spirit trăite de înaintaşii noştri pe aceste melea- 
guri. Cugetând la ele, le-am intitulat astfel: 

A. Eliberaţi am fost, dar cum şi încotro mergem? 

B. Unde n-am cuvânt, n-am ce căuta. 

C. Cum îndrăzneşti să refuzi sarcinile partidului? 

Din aceste stări evenimenţiale vom remarca faptul că, mai ales pe par- 
cursul istoriei noastre recente, am fost nevoiți să ne apărăm însăşi identi- 
tatea noastră umană şi creştină, unii reprezentanţi de-ai noştri rezistând 
chiar până la sacrificiul vieţii buldozerului comunist năruitor. Această 
rezistență umană şi creştină constituie momentul maturizării noastre ca 
oameni şi creştini. Explicaţia rezistenței e îndoită: prima a fost asistența 

activă şi continuă din partea lui Dumnezeu care nu şi-a părăsit niciodată 
Biserica, iar a doua constă în faptul că în toți aceşti ani duri ai istoriei am 
beneficiat, slavă Domnului!, de unele personalităţi, lumini ale istoriei recente, 
părinți ai timpurilor moderne, adevărate făclii şi călăuze pe drumul vieţii, 
maeştri şi coloane vertebrale ale societăţii noastre. 


A. Eliberaţi am fost, dar cum şi încotro mergem? 


Aniversând douăzeci de ani de la prăbuşirea comunismului, încercăm să 
combatem uitarea evenimentelor trăite de noi în istoria recentă şi să ne 
redescoperim identitatea umano-creştină. Memoria îi permite omului să se 
înțeleagă pe sine şi istoria sa la rădăcinile sale cele mai profunde. Lectura 
evenimentelor şi a mărturiilor istorice înlesneşte şi o purificare a memoriei, 
purificare necesară oricărui progres în relaţiile dintre oameni. Acest efort 
de purificare ne obligă să abordăm evenimentele şi mărturiile istorice fără 
prejudecăţi, animați de dorința de a învăţa ceva din analiza faptelor, prelu- 
ând din ele tot ceea ce este autentic, bun şi frumosi. 

Unul dintre evenimentele la care mă refer este eliberarea deținuților 
politici din luna iulie 1964, eliberare care a avut loc în urma Decretului 176 
emis de statul român. Atunci au reapărut printre noi persoane pe care le 
cunoşteam doar din auzite. Unii dintre profesorii din Seminarul din laşi 
unde lucram fuseseră eliberaţi ceva mai înainte, dar au comentat faptul 
din 1964 cu multă atenţie şi reținere. Printre ei se afla şi Părintele Rafael 
Friedrich?.Auzind de eliberarea colegilor săi de suferință, a organizat o 
întâlnire a preoţilor eliberaţi, la Parohia „Sfânta Lucia” din Greci, județul 
Tulcea. În ziua de 12 decembrie 1964 am plecat cu maşina sa de la Iaşi spre 
Greci, împreună cu părinții Andrei Gherguţ şi loan Jicmon. Acolo am fost 


1 Cf. J.-C. PenIssET, Nunţiu apostolic în România şi Republica Moldova, „Prefaţă” la 
cartea lui BozGAN O., Cronica unui eşec previzibil. România şi Sfântul Scaun în epoca pon- 
tificatului lui Paul al VI-lea (1963-1978), Curtea Veche, Bucureşti 2004, 6. 

2 Pr. Friedrich R., profesor de filozofie şi Teologie Dogmatică la Institutul Teologic Romano- 
Catolic din Iaşi, s-a născut la 13.01.1914 în localitatea Colelia din judeţul Constanţa. După 
terminarea studiilor din Seminarul arhiepiscopal din Bucureşti, a fost hirotonit preot la 29 
iunie 1939. După numirea Mgr. Anton Durcovici ca episcop de Iaşi (30.X.1947), a preluat 
funcţia de rector al Seminarului arhiepiscopal, unde activa ca profesor. La 26 iunie 1949 a 
fost arestat împreună cu episcopul Anton Durcovici şi purtat prin cele mai severe închisori 
comuniste: Aiud, Gherla, Sighetu Marmaţiei. A fost eliberat în 1955, iar între anii 1956- 
1969 a fost profesor la Institutul Teologic Romano-Catolic din Iaşi. A murit la Iaşi în ziua 
de 11 iunie 1969 şi a fost înmormântat la Cimitirul Eternitatea. Cf. E. FERENȚ, Martirul 
iubirii lui Cristos, ARC., Bucureşti 2000, 131 şi 152-153. Cf. I. PoscARU, Lanţuri şi teroare, 
Signata, Timişoara 19942, 123. Autorul, întâlnindu-l pe părintele Friedrich R. în închisoa- 
rea din Sighetul Marmaţiei, îl caracterizează astfel: „Un suflet nobil, discret şi evlavios”. I. 
PLOSCARU, Lanturi şi teroare, 156-159. 

întâmpinați de parohul Iosif Gonciu: şi de părinţii Ieronim Mengesf, Fran- 
cisc Astalosch? şi Johann Baltheiser.* Pe episcopul Iosif Schubert, eliberat 
şi el din închisoare în acelaşi an, l-am întâlnit ulterior la Timişul de Sus, 
unde avea domiciliu obligatoriu. 

El s-a născut pe 6 iulie 1890 la Bucureşti. În 1916 a fost hirotonit preot, 
iar între anii 1931-1950 a fost administrator, canonic şi paroh la Catedrala 
„Sfântul Iosif” din Bucureşti. La 30 iunie 1950 a fost sfințit episcop în 
clandestinitate de către nunțiul Patrick Gerald O'Hara, în urma Decretu- 
lui emis de Pius al XII-lea la 27.VII.1948, pentru numirea „ordinarilor 
substituiți”. 

La 21 februarie 1951 a fost arestat şi condamnat la detenție pe viață 
pentru crimă de înaltă trădare. În 1964 a fost eliberat cu regim DO la Timi- 
şul de Sus. La 24 ianuarie 1969 emigrează în Germania, unde moare la 4 
aprilie în acelaşi an. De episcopul Schubert sunt legate două fapte însemnate, 


3 Pr. Gonciu I. s-a născut pe 15.XI1.1909 la Cioplea-Bucureşti. A urmat cursurile Semi- 
narului din Bucureşti şi a fost sfințit preot în ziua de 24 iunie 1934. Şi-a luat doctoratul în 
istorie la Münster. La 1 iulie 1940 era paroh de Sinaia, iar la 18.X.1951 a fost numit paroh 
de Piteşti, unde în ziua de 12.X1.1952 a fost arestat. Judecat în „Lotul Sfântul Iosif”, a fost 
întemnițat până în 1964. Menţionez că înainte de 18.X1.1952, data arestării lui MENGEs I., 
acesta, care fusese numit „ordinar substitut” de episcopul Schubert I., la 12.11.1951, con- 
form Decretului lui Pius al XII-lea din 29.VII.1948, a transmis jurisdicția lui Haider F, 
primul, şi celui de-al doilea, Gonciu I. Imediat ce a ieşit din închisoare a fost numit paroh 
la Greci, unde l-am întâlnit prima oară; începând cu 1.X1.1966 a fost paroh al comunităţii 
catolice din Mihail Kogălniceanu, apoi din nou la Piteşti şi Constanţa. Ulterior s-a retras la 
Timişul de Sus, la surorile „Sfânta Agnes”. Acolo am fost găzduit de Sfinţia Sa toată luna 
iulie 1980. Cu acea ocazie am cunoscut momentele mai importante din suferințele îndurate 
de el şi de ceilalți preoţi prin închisori. A decedat la 23 iunie 1999 la Timişul de Sus, unde 
a fost înmormântat. 

t Menges H., născut la 25.V.1910; hirotonit la 29.VI.1937; la 12.11.1951 era paroh la 
Predeal. În aceeaşi zi a fost chemat la Bucureşti de episcopul Schubert I., care l-a numit 
„ordinar substitut”, funcție pe care a exercitat-o până la 18.X1.1952, când a fost arestat. 
După eliberarea din închisoare, iulie 1964, se va repatria în Germania. Cf. ARHIEPISCOPIA 
ROMANO-CATOLICĂ DE BUCUREŞTI, Catedrala „Sfântul Iosif”, ARC. Bucureşti 2009, 264. 

5 Astalosch F. s-a născut la 15.IV.1913 la Vatra Dornei. A studiat în seminariile din laşi 
(1927-1930) şi Bucureşti (1930-1939), fiind hirotonit preot la 9 martie 1940. A activat ca 
paroh sau vicar la Greci, Galaţi, Sinaia, Gura Humorului şi Câmpulung Moldovenesc (1968- 
1997). A murit la 11 iulie 1997 la Câmpulung, unde a fost înmormântat. 

ê Baltheiser J., care în anul 1950, în calitate de vicar la Catedrala „Sfântul Iosif” din 
Bucureşti, a fost chemat de doi tineri să-l înmormânteze pe unchiul lor, pe nume Vasile, ai 
cărui nepoți se declarau. Sicriul era închis, dar pe cruce erau numai două inițiale: „VA”. Cel 
pe care l-a înmormântat în cimitirul Belu era de fapt episcopul Aftenie V, primul martir al 
Bisericii Greco-Catolice. In 1963, în închisoarea de la Dej, părintele Baltheiser îi spunea 
episcopului Ploscaru I. că după ce a fost arestat l-a recunoscut pe unul dintre „nepoțţii” lui 
Aftenie V., care acum era anchetatorul său de la Ministerul de Interne. Din închisoare va fi 
eliberat în 1964, ulterior plecând în Germania, unde a decedat. Cf. I. PLoscanu, Lanţuri şi 
teroare, 24-25. 

cu urmări mari pentru Biserica Catolică din România, şi anume: la 12 februa- 
rie 1951 îl numeşte pe parohul de Predeal Hieronymus Menges „ordinar 
substitut”, iar în noiembrie 1950 l-a consacrat clandestin pe Alexandru 
Todea ca episcop greco-catolic în capela de botez a Catedralei, viitor mitro- 
polit de Blaj şi cardinal. Tot în această capelă, în iunie 1999, Papa Ioan 
Paul al II-lea îl va întâlni pe Cardinalul Todea, care era bolnav”. 

Întâlnirea de la Greci a fost un eveniment necunoscut publicului, dar cu 
consecințe benefice şi orientative pentru viața Bisericii de la noi în anii 
1964-1984. Întâlnindu- -se, acei preoți — adevăraţi confessores fidei — spu- 
neau: parcă am ieşit din groapa leilor...! Înfățişarea şi seninătatea acelor 
preoți ieşiţi din hrubele închisorilor comuniste m-au impresionat profund. 
Lor nu le venea să creadă că se revăd vii, iar noi îi priveam cu venerație şi 
recunoştinţă. 

Era anul când la Roma, la 21.X1.1964, Papa Paul al VI-lea promulga 
Constituţia Lumen gentium. Acolo, la Roma, episcopii îşi făceau auzite vocile 
în aula conciliară, aici, la Greci, se vorbea în şoaptă. Mă gândeam în sinea 
mea: Romae leges conduntur, lassiis in effectum ducuntur! Într-adevăr, 
nici unul dintre cei pomeniți aici nu participase la Conciliu, dar ei trăiau şi 
aplicau „martiric” învățătura conciliară. 

În anii detenţiei s-au maturizat şi mai mult, şi-au format o conştiinţă 
creştină clară, matură şi responsabilă despre misterul Bisericii şi al omu- 
lui. Anii trăiţi în temniță le-au confirmat convingerile religioase. Acestora 
aveau să le urmeze atitudinile lor comportamentale, ca tot atâtea expresii 
ale credinţei lor mature. 

Privindu-se, se întrebau: „Eliberați suntem, dar cum şi încotro mer- 
gem?” Metoda şi calea pe care le-au ales atunci împreună au fost cele indi- 
cate de Pius al XII-lea nunţiului Patrick Gerald O'Hara, cu ocazia Decre- 
tului promulgat în ziua de 29 iulie 1948: să nu caute atât un modus vivendi 
cu regimul ateu, ci să pună mai degrabă bazele unei Biserici a catacombelor. 

Ştiindu-se supravegheați în continuare de Securitate, au decis să recu- 
cerească sufletele, unul câte unul, prin mărturia vieţii, înlocuind o convin- 
gere cu altă convingere, formând astfel în ele conştiinţa credinței. Conşti- 
ința nouă, matură, responsabilă, formată în credincioşi, provoca spontan 
atitudinea lor existențială, comportamentală, față de Dumnezeu, față de 
Biserică şi față de om. 

Ce cale au urmat pentru a forma conştiințele credincioşilor? Calea slu- 
jirii acestora, mai ales, în scaunul de spovadă. Ei au învăţat din suferinţele 


7 ARHIEPISCOPIA ROMANO-CATOLICĂ DE BUCUREŞTI, Catedrala Sfântul Iosif, 88 şi 114 

8 Cf. H. STEHLE, Eastern Politics of the Vatican 1917-1979, Athens, Ohio and London 
1981, 266 ss. Text citat de O. Bozaan, Cronica unui eşec previzibil..., 24. Cf. G. WEIGEL, Mar- 
tor al speranţei. Biografia Papei Ioan Paul al II-lea (1920-2005), Galaxia Gutenberg, Târgu 
Lăpuş 2007, 351 şi 1029, nota 7. 

îndurate în închisori că nimeni nu-şi riscă pierderea serviciului, libertatea, 
sănătatea sau chiar viaţa, fără să aibă convingeri temeinice. Pe acestea 
voiau să le formeze şi să le transmită prin unicul mijloc de care dispuneau: 
confesionalul, cateheza, mai ales cea euharistică. Toată această slujire teo- 
logică era sprijinită de mărturia unei vieți autentic creştine, sacerdotale. 

Ce înțelegeau ei prin mărturia creştină a vieții? Pentru aceşti mărturi- 
sitori ai credinței, mărturia creştinului este răspunsul dat mărturiei lui 
Dumnezeu despre el însuşi prin Isus Cristos. Mărturia creştină este, înainte 
de toate, primirea Cuvântului lui Dumnezeu ca adevărat; este încredința- 
rea totală de sine lui Dumnezeu care ni se revelează, dăruindu-ni-se în Fiul 
său. Acestei încredințări îi urmează spontan atitudinea existenţială, adică 
angajarea responsabilă şi matură a persoanei în slujirea lui Dumnezeu şi a 
omului. Mărturia constă, aşadar, în a crede şi în a mărturisi credința, adică 
în a primi mărturia lui Dumnezeu însuşi ca adevărată şi, în acelaşi timp, 
în a-i răspunde cu propria mărturie sau comportare a vieţii”. Mărturia 
creştină este expresia matură şi personală a credinței vii: este manifesta- 
rea existențială a omului nou (Ef 4, 24). 

Iată ce şi-au propus cei adunaţi la Greci: să transmită altora propria lor 
convingere despre Cristos şi despre Biserică, să le facă cunoscută altora 
propria atitudine existențială, propriul mod de a gândi şi de a se comporta 
față de El, față de Biserică şi față de orice om”. 


B. Unde n-am cuvânt, n-am ce căuta 


Al doilea eveniment istoric la care voiesc să mă refer este primul con- 
gres al Frontului Unităţii Socialiste din luna mai 1974 de la Bucureşti. 
Nicolae Ceauşescu i-a invitat la acest congres pe toţi delegații Cultelor reli- 
gioase, inclusiv pe episcopii Petru Pleşca şi Mărton Aron. Ambii, din motive 
de sănătate, mi-au înmânat mie invitaţiile lor personale, pe atunci fiind 
rectorul Institutului Teologic din Iaşi. 

La Bucureşti, unde venise de la Alba Iulia, episcopul Mărton Aron era 
cazat la Arhiepiscopie. În ajunul congresului m-a chemat în camera sa şi 
mi-a înmânat discursul său, pe care dorea să-l pronunţe în aula Palatului 
Republicii imediat după patriarhul Iustin Moisescu, conform programului 
stabilit de Departamentul Cultelor. Înmânându-mi-l, episcopul mi-a zis: 
„Părinte, iată discursul pe care trebuie să-l citeşti mâine în sala Palatului 
Republicii în locul meu. Fii atent să nu schimbi nici un cuvânt...”. 


° Aceasta este, de fapt, doctrina Conciliului al II-lea din Vatican, care începea să fie 
norma ministeriului lor sacerdotal. Cf. Decretul privind activitatea misionară a Bisericii, 
Ad gentes (= AG) nn. 11, 12, 20, 21, 24: EV 1/1111, 1116, 1165 etc. 

10 Cf. LG., n. 38: EV 1/386. 

Din respect față de cel care mă hirotonise ca preot, am luat discursul 
său şi m-am dus într-o cameră alăturată, ca să-l citesc. Totuşi, în drum 
spre cameră, pe coridor, mă întrebam de ce nu i-a dat acest discurs recto- 
rului Institutului Teologic din Alba Iulia, Pr. Iosif Nemeczek, care-l înso- 
ţea...? Citindu-l, am găsit, printre altele, aceste cuvinte: „Statul şi Biserica 
sunt mereu laolaltă”. Adverbul „laolaltă” mi s-a părut că nu sună prea 
bine româneşte. De aceea m-am dus din nou la episcopul Mărton Aron şi 
i-am spus: „Preasfinţite, cuvântul laolaltă e cam stângaci pe româneşte: 
n-ar fi mai bine să-l schimbăm cu conviețuiesc? Episcopul, care era culcat 
în pat, a făcut ochii mari şi, fixându-mă, mi-a zis: „Nu ţi-am spus să nu 
schimbi nici un cuvânt din discurs? Citeşte totul după cum am scris...”. De 
fapt uitasem că propoziția care preceda acest adverb spunea: „Prin urmare, 
nu poate fi vorba de coexistență în sensul cum se înțelege curent politica 
modernă”. Înroşindu-mă - era şi cazul —, m-am retras sfios, asigurându-l 
că nu voi schimba nici un cuvânt din decur său". 

A doua zi, pe 24 mai 1974, m-am prezentat la Palatul Republicii. Ținând 
locul episcopului Màrton Àron, organizatorii, conform „invitației” celui pe 
care-l reprezentam, m-au aşezat în rândul al doilea din față, printre gene- 
rali. Mă simțeam printre ei ca Pilat în Crez.. 

În prezidiu era Ceauşescu, care condus primul Congres al FU.S. 
După primul cuvânt rostit de reprezentantul Partidului Comunist Român, 
i s-a dat cuvântul rabinului-şef Moses Rosen. „Conducătorul iubit” a avut 
satisfacția de a primi laudele şi aprecierile cele mai alese. 

După Moses Rosen a vorbit patriarhul Bisericii Ortodoxe din România, 
Iustin Moisescu. Afirmația acestuia că „Biserica Ortodoxă Română se 
identifică cu Statul Român şi că împărtăşeşte aceleaşi idealuri” a fost înso- 
țită de aplauzele celor din prezidiu şi ale celor din sală... Sosise momentul 
în care urma să vorbească episcopul catolic Mărton Aron. Deodată, Nicolae 
Ceauşescu s-a sculat în picioare la prezidiu şi a spus: ,Tovarăgi, sunteţi de 
acord ca lucrările congresului să fie transferate în cadrul comisiilor restrânse?” 
Aplauzele celor din sală acceptau indicaţiile prețioase ale Conducătorului... 

Nervos, am părăsit sala congresului şi m-am reîntors la Arhiepiscopie. 
Prezentându-mă la episcopul Mărton Aron, i-am relatat cele petrecute în 
Sala Republicii. Ascultându-mă calm, episcopul mi s-a adresat spunându-mi: 
„Unde n-am cuvânt, n-am ce căuta! Părinte, totuşi, te rog, ia acest discurs, 
multiplică-l şi transmite-l decanilor din Moldova” (Pr. Schurgoth Iosif şi 


1 Adverbul acesta „laolaltă” l-am înţeles vreo zece ani mai târziu, pe când eram paroh 
al comunităţii catolice din Somuşca-Bacău. Acolo, dimineața, cam pe la ora 5.30, în fața 
casei parohiale, un tractor cu remorcă încărca „laolaltă” femei, bărbaţi, tinere, bătrâne, cu 
câţiva miei sau iezi, şi-i ducea la diferite loturi ale Gospodăriei colective. Cei încărcaţi pre- 
cum nişte saci mergeau, vorbeau sau behăiau „laolaltă...”. 

Pr. Petru Andrei), ceea ce am şi făcut. De atunci, nici episcopul Mărton 
Aron, nici eu n-am mai acceptat o asemenea „onoare” care ne-ar fi pus în 
situaţia penibilă de a sta „laolaltă” cu alţii fără a ne putea exprima opţiu- 
nile. Şi deoarec cred că v-am făcut curioşi, sunt nevoit să reiau discursul 
episcopului Mărton Aron, intitulat: „Poziţia Bisericii Catolice din Româ- 
nia față de FU.S”: 

„EU.S.-ul, după cum îl arată şi numele, doreşte să unească toate forțele 
sociale. Pentru aceasta au fost invitaţi şi delegații ale organizaţiilor biseri- 
ceşti şi ale cultelor. 

Aceasta mai înseamnă că înaltul Guvern consideră Bisericile şi comu- 
nităţile religioase drept factori care au funcții sociale. 

Invitaţia înseamnă deci încredere, iar încrederea obligă să răspundem 
cu încredere. De aceea, să-mi fie permis să schițez rolul nostru la Frontul 
Unităţii Socialiste, aşa după cum îl vedem noi. 

În cele ce urmează voi pomeni în acelaşi timp de Stat şi de Biserică, însă 
aceasta nu înseamnă că pun semnul egalităţii între ele. 

După concepția noastră, Statul reglementează şi slujeşte conviețuirea 
pământească a oamenilor, iar Biserica se ocupă cu oamenii pentru a-i mân- 
tui. Dacă am dori să trasăm un hotar între ele, le-am putea despărți făcând 
abstracţie de om şi considerându-le ca instituţii. Însă dacă pornim de la 
omul concret, trebuie să constatăm că ambele se încorporează în acelaşi 
trup: omul, care este purtătorul Statului şi al Bisericii. 

Prin urmare, nu poate fi vorba de coexistenţă în sensul cum se înțelege 
curent în politica modernă. Statul şi Biserica sunt mereu laolaltă până şi 
atunci când nu pot sau nu vor să stea de vorbă unul cu altul. Sunt parte- 
neri reciproci, indiferent că stau față-n față ca duşmani sau ca prieteni 
plini de bunăvoință reciprocă, străduindu-se să rezolve problemele în care 
sunt cointeresați. 

Scopul şi posibilităţile Statului şi ale Bisericii sunt diferite, însă ambele 
trebuie să slujească pe om, pe omul întreg ca persoană, ca membru al colec- 
tivităţii, cu calitățile sale trupeşti şi sufleteşti, cu toate cerințele şi cu toată 
activitatea sa, deci pe omul cu toate dimensiunile sale. Viața pământească 
se poate organiza şi fără Dumnezeu, însă după convingerea noastră, uma- 
nismul integral cuprinde în sine şi nevoia omului de a fi liber şi deschis 
spre Dumnezeu. 

Biserica se ocupă şi trebuie să se ocupe cu destinaţia finală a omului, cu 
mântuirea sa, însă ea ştie că, din punctul de vedere al acestei destinaţii 
finale, nu e indiferent în ce direcție se dezvoltă viața societăţii şi istoria 
omului. De aceea, Biserica se simte datoare să ia parte la umanizarea lumii, 
şi aceasta, nu în detrimentul misiunii sale, ci spre împlinirea conştiincioasă 
a acestei lumi. 

Biserica se adresează, înainte de toate, conştiinţei umane. Omul trebuie 
să hotărască atitudinea sa față de lume, ca o ființă vie care trăieşte cu voința 
sa în mod responsabil, liber şi conştiincios, şi aceasta, prin realizarea ordi- 
nii sale sociale adecvate cu ceilalți oameni. 

Membrii Bisericii, credincioşii, nu sunt dispensaţi de îndatoririle cetă- 
țeneşti, însă nici îndatoririle cetăţeneşti să nu-i abată de la realizarea țelu- 
lui creştin. Trebuie armonizate aceste îndatoriri şi țeluri ce stau de o parte 
şi de alta, deoarece conştiinţa ne obligă la aceasta. 

Astăzi, în lumea întreagă, oamenii sunt mânați de dorința de a scăpa de 
mizerie, de a-şi câştiga existența, să trăiască în condiții sănătoase, să poată 
munci asiguraţi la locul de muncă, feriţi de situaţii umilitoare demnităţii 
lor umane, să aibă mereu mai multă răspundere, să fie mai bine formaţi şi 
să se bucure de binefacerile culturii. 

În slujirea acestor idealuri nobile, oferim sincer puterile noastre Fron- 
tului Unităţii Socialiste, şi cerem numai atât, ca în toate problemele ivite 
să putem acționa conform glasului conştiinţei noastre”!2. 

Discursul episcopului Mărton Aron este vocea episcopatului catolic din 
România şi a celor care „nu aveau voce”. De fapt, ideile principale se regăseau 
deja în Statutul de organizare al Cultului Catolic din R.PR., redactat de 
Excelenţa Sa şi episcopul Dr. Iuliu Hosu la 27.X.1948, statut depus la Minis- 
terul Cultelor la 4.X1.1948:5. Privit în lumina Conciliului al II-lea din Vati- 
can, discursul Mgr. Mărton Aron reia învățătura conciliară din Constituţia 


12 Cf. E. FERENŢ, Doctrina social-politică a Bisericii Catolice locale din România (inedi- 
tă), Institutul Teologic Romano-Catolic, Iaşi 1974, 84-85. Această lucrare netipărită am 
prezentat-o în luna iulie 1974 vicepreşedintelui Departamentului Cultelor, Nenciu Gh., la 
cererea acestuia, în calitate de rector al Institutului Romano-Catolic Iaşi. Pe atunci, proble- 
ma apărării drepturilor fundamentale ale omului era tema principală a Ostpolitik-ului pro- 
movat de Cardinalul CasARoLI A. în Estul Europei. Am prezentat-o după ce am obținut nihil 
obstat-ul de la episcopul Pleşca Petru, ce se afla internat în spitalul din Oneşti. Concluzia? 
Cei din Departament, „cenzurând-o”, m-au declarat „,nebun”. Menţionez că acelaşi Nenciu 
Gh. a cerut şi episcopului auxiliar de Alba Iulia Jâcâb Antal să prezinte aceeaşi lucrare. Din 
câte ştiu, răspunsul său „diplomatic” conţinea doar două-trei pagini. Indirect, prudent, îl 
trimetea probabil la acest discurs al episcopului Mărton Aron, discurs relativ recent, cunos- 
cut de Departament. Eu, ce-i drept, am fost mai lung la vorbă, dar voiam să mai „multiplic” 
încă o dată acest „discurs normativ” al aceluia care mă hirotonise preot la 8.XI1.1961 în 
catedrala sa. De aceea l-am intercalat în însăşi concluzia lucrării mele. În ceea ce priveşte 
Ostpolitik-ul la noi, personal gândeam ca Ioan Paul al II-lea. Cf. G. WEIGEL, Martor al spe- 
ranţei. Biografia Papei loan Paul al II-lea (1920-2005), 349-354. 

13 Cf. ARHIVELE SECRETARIATULUI DE STAT PENTRU CULTE (= ASSC), Dosar nr. 86/ 1951, vol. 
nr. 3, ff. 104-108. Conţinutul acestui Statut se poate vedea în O. Bozcan, Cronica unui eşec 
previzibil..., 396-404. Acest Statut a fost complet revizuit de Ministerul Cultelor şi restituit 
Episcopiei de Alba Iulia la 4.VII.1950 prin scrisoarea nr. 23.331/50. Cf. Documentation Ca- 
tholique / 8 avril 1951, coll. 429-482. 

Gaudium et spes şi nu numai". Întemeindu-se pe această doctrină, episco- 
pul Mărton Aron cerea organismului Frontului Unităţii Socialiste din 
R.PR. să recunoască dreptul la libertatea religioasă al persoanei umane. 
Altfel spus, ca în materie religioasă nimeni să nu fie forțat să lucreze împo- 
triva conştiinţei sale, deoarece dreptul la libertatea religioasă se bazează 
pe însăşi demnitatea persoanei umane. Însăşi demnitatea lor de persoane 
dotate cu rațiune şi voinţă liberă îi obligă pe toţi oamenii să caute adevă- 
rul, în primul rând, în ceea ce priveşte religia; să adere adevărului cunos- 
cut şi să-şi ordoneze viața conform exigențelor acestui adevăr". 

Acest drept, întemeindu-se pe însăşi natura umană, cere ca oricare om 
să se bucure de libertatea psihologică şi de imunitatea oricărei constrân- 
geri externe de a căuta adevărul. 

Mgr. Mărton Aron cere FUS. „ca în toate problemele ivite să putem 
acționa conform glasului conştiinţei noastre”. Omul, oricare ar fi el, nu 
trebuie să fie constrâns să acționeze împotriva conştiinţei sale. Dar nici nu 
trebuie împiedicat să lucreze conform conştiinţei, mai ales în sfera religi- 
oasă. De fapt, exercitarea religiei, prin însăşi natura ei, constă, mai ales, în 
acte interne voluntare şi libere, prin care omul intră direct în relație cu 
Dumnezeu: actele de acest gen nu pot fi nici poruncite, nici oprite de vreo 
autoritate umană”. 

Însă natura socială a omului cere ca el să exprime în exterior actele interne 
ale religiei, să comunice cu alții în materie religioasă şi să profeseze pro- 
pria religie în mod comunitar!t. 

Aşadar, i se face nedreptate persoanei umane şi înseşi ordinii stabilite 
de Dumnezeu oamenilor, dacă i se neagă omului exercițiul liber al religiei 
în societate, o dată ce se păstrează justa ordine publică. 

Mai spune apoi Mgr. Mărton Aron „că omul integral cuprinde în sine şi 
nevoia firii umane de a fi liberă şi deschisă spre Dumnezeu”. De fapt, actele 
religioase prin care, în formă privată sau publică, oamenii se orientează 
spre Dumnezeu depăşesc prin natura lor lucrurile pământeşti. Aşadar, 
puterea civilă, al cărei scop propriu este acela de a actualiza binele comun 
temporal, trebuie să recunoască viața religioasă a cetățenilor şi s-o favori- 
zeze. 


1 Cf. GS., n. 76: EV 1/1580; DM., nn. 2, 3, 12; AG., n. 13; CD., n. 19: EV 1/619. 

15 Cf. IOAN AL XXIII-_EA, Scris. enc. Pacem in terris / 11.04.1963: AAS., 53 (1963), 260- 
261. Cf. Ioan PAuL AL II-LEA, Scris. enc. Redemptor hominis, n. 1'7/h, Editions du Centurion, 
Paris 1979, 68-69. 

16 Cf. TOMA DE AQUINO, Summa theologiae, I-II, q 91 a 1; q 93 aa 1-2. 

17 Cf. TOMA DE AQUINO, Summa theologiae, I-II, q 91 a 4 c; cf. PAuL AL VI-LEA, Nuntius 
radiophonicus / 22.XI11.1964: AAS., 57(1965), 181-182. 

18 Cf. DH., n. 3: EV 1/1049. 

C. Cum îndrăzneşti să refuzi sarcina partidului? 


În aceste două paragrafe am încercat să prezint succint atitudinea pre- 
oților eliberaţi din închisoare în 1964, atitudine prin care au decis să reia 
trăsătura ministeriului pastoral exercitat de Mgr. Anton Durcovici chiar 
înainte de a fi arestat: educarea constantă a credinţei şi interiorizarea vie- 
ţii în misterul lui Cristos”. Atitudinea episcopului Màrton Àron, în schimb, 
era deja aplicarea doctrinei Conciliului al II-lea din Vatican în contextul 
socio-politic românesc: fidelitate necondiționată față de Biserică şi apăra- 
rea drepturilor fundamentale ale omului. Am ajuns astfel la cea de-a treia 
atitudine: aceea a Statului ateu şi a reprezentanţilor săi față de Biserică şi, 
în general, față de orice om. Poziţia lor reiese din modul de a se comporta 
față de oricine ar fi refuzat „sarcina” partidului. 

În ziua de 11 ianuarie 1980, seara, am primit un telefon de la Casa 
Pătrată din laşi, mai exact, de la tovarăşul secretar Gheorghe Zaharia, 
care mă anunța cu ton poruncitor: „Comitetul de Partid al Municipiului 
Iaşi v-a desemnat ca delegat la cel de-al II-lea Congres al F.D.U.S, urmând 
să fiți cooptat în Comitetul Central al Organizaţiilor F.D.U.S. Vi s-a scos 
deja biletul de avion, aşa că mâine dimineaţă plecați la Bucureşti pentru a 
lua parte la şedinţa de deschidere a Congresului condus de tovarăşul Nico- 
lae Ceauşescu”. 

L-am întrebat pe tovarăşul Zaharia cum de m-a desemnat într-un astfel 
de post, fără să fiu întrebat dacă accept sau nu. Surprins, îmi răspunde: 
„Cum îndrăzneşti să refuzi sarcina partidului? De douăzeci şi şase de ani 
nu mi s-a întâmplat aşa ceva...”. „Vi se întâmplă acum, i-am răspuns 
calm...?. Închizând telefonul, deşi era noapte, în plină iarnă, am plecat din 
localitate. 

Represaliile şi controalele s-au ținut lanţ, deoarece acestui incident le-au 
urmat altele. În luna octombrie 1981, în calitate de rector al Institutului, 
l-am primit pe părintele greco-catolic Pantelimon Aştilean drept confesor 
extraordinar pe parcursul exerciţiilor spirituale de la începutul anului univer- 
sitar 1981-1982. Deşi situația Bisericii Greco-Catolice din România era bine 
cunoscută de Statul român”, Departamentul Cultelor considera primirea 


19 Cf. E. FERENȚ, Martirul iubirii lui Cristos, 19-26. Aceeaşi viață interioară de unire cu 
Domnul prezent real în Sfânta Euharistie au promovat-o în aceeaşi perioadă şi episcopii 
greco-catolici. Cf. I. PoscaRU, Lanţuri şi teroare, 9-13. 

% a) Chestiunea privitoare la prezentul tragic al Bisericii Greco-Catolice fusese tratată 
pe larg şi amănunţit şi în Memorialul” înaintat lui Nicolae Ceauşescu de către Paul al VI-lea 
cu ocazia vizitei făcute de el la Vatican la 26 mai 1973. 

b) Nicolae Ceauşescu a primit în ziua de 29 iunie 1979 o Scrisoare din partea lui Ioan 
Paul al II-lea, scrisoare care deplora faptul că Statul român, la 1 decembrie 1948, prin De- 
cretul 358, declarase că „Biserica Română Unită înceta să mai existe”: cf. ASSC., Dosar CC. 

de către mine a acelui preot greco-catolic un delict grav. Directorul Iulian 
Sorin m-a acuzat că am primit „un clandestin, un pantalonar, un felcer”, 
ca să primească Sfânta Spovedanie a studenților, fapt care va fi făcut cunos- 
cut de către Departament Romei. 

Acestui delict i s-a mai adăugat altul şi mai grav: consacrarea la Roma 
(6.01.1982) de către loan Paul al II-lea a preotului greco-catolic Traian 
Crişan ca arhiepiscop de Grivasto, fiind numit şi Secretar al Congregaţiei 
pentru Cauzele Sfinţilor. Consacrarea Mgr. Crişan T. a fost considerată de 
Sinodul Bisericii Ortodoxe din România, întrunit între 10-11 ianuarie 
1982, „o imixiune nepermisă în treburile interne ale Bisericii Ortodoxe 
Române ca şi ale României, țară suverană şi independentă”. 

Sfântul Sinod a solicitat Papei loan Paul al II-lea să-şi reconsidere pozi- 
ţia. Ulterior, patriarhul Moisescu Iustin i-a trimis papei o telegramă care a 
fost publicată în ziarul „România liberă” la 14 ianuarie 1982. Acţiunea de 
protest a patriarhului s-a făcut cu asentimentul Statului, ceea ce explică şi 
opoziția vehementă a celor din Departamentul Cultelor?! 

Funcţionarii Departamentului Cultelor primiseră „sarcina” de a atrage 
clerul romano-catolic într-o acțiune comună de dezaprobare şi respingere 
a celor declarate de Ioan Paul al II-lea în predica sa din 6 ianuarie 1982, 
predică ținută cu ocazia consacrării Mgr. Crişan T. Drept răspuns, după 
apariția telegramei din „România liberă” din 14.01.1982, la Institutul Teo- 
logic Romano-Catolic din laşi, aflându-ne în timpul Octavei mondiale de 
rugăciuni pentru unirea Bisericilor, am luat apărarea Sfântului Părinte, 
exprimându-ne astfel acordul cu inițiativa sa şi dezaprobând reacția şi acu- 
zele ce i se aduceau în „România liberă”. Mai mult, mi-am manifestat dorința 
să inițiem o scrisoare de protest către Patriarh, care semna telegrama din ziar”. 


al PCR., vl. VI. Textul scrisorii tradus din limba franceză se poate vedea în O. BOZGAN, 
Cronica unui eşec previzibil..., 433-436. 

c) Explicaţia atitudinii mele față de poziţia atât de ostilă a Departamentului Cultelor 
față de loan Paul al II-lea era şi aceea că, începând cu 16 octombrie 1978, mi-am modificat 
poziția faţă de Ostpolitik: loan Paul al II-lea cunoştea Biserica din spatele Cortinei de Fier 
mai bine decât Casaroli A., ca unul care se născuse şi trăise acolo. Însuşi cardinalul Casaroli 
a spus odată despre Ioan Paul al II-lea: ,„„Aş vrea să-l ajut pe papă mai mult, dar îl simt atât 
de diferit”. Cf. G. WEIGEL, Martor al speranței, o. c., p. 351. 

21 Cf. ASSC., Dosar Cultul Romano-Catolic, Raport din 20.01.1982. 

22 Cf. ASSC., Dosar Cultul Romano-Catolic: Notă / 22 ianuarie 1982, semnată de Inspec- 
torul de specialitate pentru judeţul Iaşi, Călăraşu Gh. Tot acolo, în ASSC., Dosar Consiliul 
de Miniştri, Interne / 1982: Notă din 30 ianuarie 1982. Eu posed în original „Nota din 29 
ianuarie 1982”: „Atitudinea preotului Romano-Catolic Ferenț Eduard”, semnată de Secre- 
tarul Zaharia Gh., de la Municipiul Iaşi, şi de Inspectorul Călăraşu Gh. Mai multe date 
despre acest fapt se pot vedea şi în O. Bozcan, Cronica unui eşec previzibil..., 112-113. Per- 
sonal am văzut în consacrarea Mgr. Crişan T. de către Ioan Paul al II-lea un act de apărare 
deschisă a celor persecutați din România, cum făcuse şi cu Tomášek F. din Cehoslovacia. 

Represaliile n-au întârziat. Am fost chemat de urgență la Departamen- 
tul Cultelor din Bucureşti. Astfel, la 28 ianuarie 1982, în loc să conduc 
Academia tomistă pe care o pregătisem, eram interogat de Ioan Popescu, 
Directorul Direcţiei Relaţii Culte”, şi de Iulian Sorin, Director Secţia Stu- 
dii, de față fiind tot Biroul Executiv al Departamentului Cultelor. În acel 
miniproces, capetele de acuzare care mi-au fost imputate erau: 

1. Insuficienta trăire şi simţire românească cauzată de menţinerea legă- 
turilor directe cu Vaticanul, „adevărat cancer internaţional”; 

2. Reticența fățişă față de educaţia cetățenească-patriotică a studenţilor 
şi față de primirea „specialiştilor” din afara Institutului Teologic pentru a 
susține expuneri sociale şi istorice seminariştilor; 

3. Aprecierea că „în şcoala condusă de el se impune prea mult comu- 
nism”; 

4. Incitarea studenţilor împotriva textului telegramei Sinodului Bisericii 
Ortodoxe din 14.01.1982; 

5. Primirea unui „pseudopreot” catolic, care face parte din gruparea 
clandestină greco-catolică, ignorând legislaţia în vigoare; 

6. Nu a manifestat receptivitate la nici una dintre recomandările Depar- 
tamentului Cultelor; 

7. Acţionează direct pentru cultivarea printre studenți a ideii „reactivă- 
rii” uniaţiei; 

8. Neaderarea la politica internă şi externă a Statului român; 

9. Refuzul de a-şi da acordul pentru iniţiativele „marelui militant paci- 
fist” Nicolae Ceauşescu; 

10. Nerecunoaşterea „situaţiei normale” în care Biserica Romano-Cato- 
lică din țară îşi desfăşoară misiunea evanghelică. 


Un dicton scolastic spune: opposita iuxta se posita magis elucescunt — 
„cele opuse aşezate față în față se manifestă mai clar”. De aceea, după ce 
am prezentat poziția preoţilor eliberaţi din închisoare în 1964 şi pe aceea 
a lui Mărton Aron față de FU.S., pentru a le ilustra şi mai clar, le-am adă- 
ugat atât atitudinea ostilă a Statului român ateu față de Biserică, cât şi 
râvna Departamentului Cultelor în a executa inițiativele „marelui mili- 
tant pacifist”. 

Această râvnă a Departamentului Cultelor, care s-a folosit de toate mijloa- 
cele pentru a transforma Biserica şi instituţiile ei în relee de transmitere a 


23 Popescu I., începând din luna octombrie 1977, a preluat în Departament funcția de 
Director al Direcţiei Relaţiilor dintre Culte. Aici, ca şi la Paris, în calitate de Şef al Secţiei 
Consulare (1969-1977), s-a ocupat de comunităţile religioase ale românilor din emigrație şi 
de relaţiile externe ale cultelor. Experiența acumulată l-a ajutat ca după Revoluţia din 1989 
să deschidă şi să conducă Banca Religiilor... Să se vadă şi O. Bozcan, Cronica unui eşec 
previzibil..., 340-343 şi ASSC., Dosar Externe / 1984, Raport Popescu I. 

tezelor oficiale guvernamentale, a doctrinei voalat marxiste către societate”, 
a fost frânată nu numai de episcopii catolici care au preferat să fie închişi 
şi ucişi decât să creeze o Biserică Catolică schismatică — fără Romanul Pon- 
tif —, dar şi fără alte personalități demne de amintit în acest moment isto- 
ric. Împotriva ofensivei „pacifiste” comuniste au acţionat adevăraţi mărtu- 
risitori ai credinței ca: Vicarul general de Alba Tulia, Luigi Boga”, arestat 
în noaptea de 10-11 mai 1950; Mgr. Augustin Pacha, episcop de Timişoara%, 
care le adresează în ziua de 4 iunie 1950, Solemnitatea Preasfintei Treimi, 
o scrisoare memorabilă credincioşilor săi, scrisoarea sa reprezentând ulti- 
mul act magisterial local al unui episcop catolic încă nearestat; va fi arestat 
la 18 iulie 1950, la vârsta de 82 de ani. A urmat procesul „lotului Sfântul 
Iosif” din Bucureşti (11/17 septembrie 1951), acea odioasă parodie a drep- 
tății când au fost condamnaţi Augustin Pacha, Iosif Schubert, Boroş Waltner 
şi Pr. Gatti, franciscan italian, „pentru înaltă trădare”. 

În sfârşit, nu-l putem uita pe episcopul Dr. Marcu Glaser (25.IV.1880- 
25.V.1950), administrator apostolic al Diecezei de Iaşi (18.X.1944), apoi vicar 
general al episcopului Anton Durcovici şi din nou administrator apostolic 
al Diecezei de Iaşi după 26.VI. 1949. 

Imediat ce a apărut Scrisoarea Vicarului general de Alba Iulia Alois 
Boga (24.IV.1950), adresată Ministrului Cultelor, la ora trei dimineaţa, 
Mer. Marcu Glaser a fost chemat la telefon de Securitatea din Iaşi, impu- 
nându-i-se să le dea poruncă preoţilor parohi să nu le citească credincioşi- 
lor acel document. Mai mult, a fost chemat de urgență de către Ministerul 
Cultelor la Bucureşti, pentru a discuta asupra „încadrării” Bisericii Romano- 
Catolice în cadrul noii legalităţi. Mgr. Marcu Glaser nu numai că a refuzat 
o astfel de invitație suspectă, dar le-a reconfirmat şi le-a reamintit preoţilor 
şi credincioşilor poziția sa, proclamată deschis în predica de la Solemnitatea 


24 Mă refer la promovarea de către Departamentul Cultelor a clericilor catolici care se 
dovedeau receptivi la tezele guvernamentale şi virtuoşi ai soluţiilor hibride, participând la 
mişcările pacifiste care cereau „încadrarea” Bisericii Romano-Catolice în ordinea legală a 
Patriei şi participarea ei la toate binefacerile acestei legalităţi; Congresul de la Târgu Mureş 
(27.IV. 1950); Congresul de la Gheorgheni (6.1X.1950); Adunarea generală extraordinară de 
la Cluj (15.V 1951). Cf. P GHERMAN, L'ame roumaine écartelée, 169-187. 

25 Boga L., împreună cu Vicarul general de Iaşi, Mgr. Glasser M., au adresat Ministrului 
Cultelor o Scrisoare de protest împotriva adunării pacifiste de la Târgu Mureş, scrisoare 
care cuprinde nucleul doctrinei Bisericii Romano-Catolice despre pace. Cf. Civiltà Cattolica 
/ 15 iulie 1950. Se poate vedea textul şi în P GHERMAN, L'ame roumaine €cartelee, 165-168. 

2 A. PACHA, Scrisoarea pastorală În ceasul deosebit de grav / 4.VI.1950: cf. P GHERMAN, 
L'ame roumaine &cartelee, 172-176. Procurorul militar, colonelul Ardeleanu A., îl acuză pe 
Mer. Pacha A. ca făcând parte din „reţeaua de spionaj a Vaticanului, deoarece, urmând 
obiectivele lui Pius al XII-lea, i-a excomunicat pe preoţii catolici care aderaseră la mişcarea 
pacifistă”. Cf. P GHERMAN, L'ame roumaine écartelée, 189. Aceşti preoți pacifişti erau numiţi 
în Cehoslovacia „paxterieri”. 

Înălţării Domnului (18 mai 1950). La predică, Mgr. Glaser M., a declarat: 
„Congresul de la Târgu Mureş era un aranjament comunist şi interzicea 
astfel aderarea la apelul pentru pace de la Stockholm”. Supus maltratări- 
lor de zi cu zi ale Securităţii, a avut un atac de apoplexie în urma căruia a 
decedat la Iaşi în ziua de 25 mai 1950. Moartea sa fiind cauzată de maltra- 
tările comuniştilor, este cu adevărat moartea unui confessor fidei”. 


Concluzie 


Ca magistra vitae, istoria acestor evenimente şi comemorarea lor ne 
învaţă şi ne îndeamnă să aprofundăm adevărul complet despre Cristos, 
Mântuitorul lumii, prezent şi activ în Biserică şi în lume, dar şi despre om, 
prima cale pe care Biserica trebuie s-o parcurgă, îndeplinindu-şi misiu- 
nea. Acest om fiind calea principală a Bisericii, calea vieţii şi a experienţei 
sale cotidiene, a misiunii şi a muncii sale, cere ca Biserica timpului nostru 
să se reînnoiască mereu şi să devină mai conştientă de situaţia lui de astăzi. 

Ea trebuie să fie conştientă atât de posibilitățile pe care le are de a-l 
sluji pe omul integral, cât şi de amenințările şi pericolele care se prezintă 
omului. Prin însăşi misiunea ei, Biserica trebuie să facă din viața umană 
una mai umană, conducând-o la împlinirea finală a vocației sale de om”. 
Dar acceptarea „situaţiei” omului în lumea contemporană nu trebuie să ne 
facă să neglijăm participarea vie la aspiraţiile sădite în inima omului, aspi- 
raţii care au ca scop autentica demnitate a omului integral. În acelaşi timp, 
dificultățile, încercările şi chiar persecuțiile întâlnite de-a lungul anilor nu 
trebuie să devină focare de criză, ci ocazii, prilej şi punct de plecare pentru 
noi cuceriri pe drumul Poporului lui Dumnezeu, care a păşit în mileniul al 
treilea pe aceste meleaguri. Biserica noastră locală de laşi trebuie să rămână 
Biserica unei mărturii responsabile şi mature, aceea a predecesorilor noş- 
tri martiri”. De la ei am învățat că o istorie fără cultură şi fără Dumnezeu 
este o catastrofă. De aceea, statului român, cu care voim să slujim omului 
integral, îi spunem şi noi, cei de astăzi, că-l vrem pe Dumnezeu în familie, 
în şcoli, în cărți, la televiziune şi radio, deoarece istoria noastră nu poate fi 
înțeleasă fără a face referință la Dumnezeu. 

Istoria rămâne, aşadar, mama şi învăţătoarea vieții noastre. Martirii şi 
confesorii noştri din primul şi cel de-al doilea mileniu ne învaţă să privim 


21 Cf. P GHERMAN, L'ame roumaine écartelée, 169-170 şi 172. Cf. A. MORARU — I. RĂCHITEANU, 
Păstorii Diecezei de Iaşi şi rectorii Seminarului diecezan, Sapientia, laşi 2004, 27. 

28 Cf. IOAN PAUL AL II-LEA, Scris. enc. Redemptor hominis / 4.03.1979, Editions du 
Centurion, Paris 1979, 55-56, 73. 

29 IOAN PAUL AL II-LEA, Scris. enc. Redemptor hominis, n. 18 / b, p. 71. 

30 Cf. R. NETZHAMMER, Antichităţile creştine din Dobrogea, Editura Academiei Române, 
Bucureşti 2005, 12-59. Cf. E. FERENȚ, Pneumatologia, ARC, Bucureşti 1999, 240-266. 

şi să înțelegem ființa tainică a Bisericii de astăzi şi a viitorului numai în 
relaţie cu Biserica din trecut. Ei sunt părinții moderni ai mileniului al trei- 
lea, lumini călăuzitoare ale Bisericii noastre locale pe drumul credinței şi 
maeştri pentru viață. 

Astăzi, din păcate, se încearcă din nou să ni se falsifice istoria ori să ni 
se confişte memoria prin dezinformare metodică şi prin deformarea reali- 
tății. 

Biserica nu trebuie să se lase instrumentalizată în scop politic şi să aibă 
curajul să gândească şi să exprime numai adevărul despre ea însăşi şi des- 
pre om, calea principală a misiunii sale de evanghelizare. 


